مسکو د افغانستان په اړه غونډه غواړي او کابل وخت
د افغانستان د بهرنیو چارو وزارت وايي لا هم د روسيې له چارواکو سره د مسکو د سولې د کنفرانس د څرنګوالي په اړه په خبرو بوخت دی.
ځینو پاکستاني رسنیو خبر ورکړی دی چې روسيې پاکستان ته بلنه ورکړې چې د نومبر په لومړۍ نیټه په مسکو کې د افغانستان د سولې په اړه غونډې ته خپل استازي ورولیږي. روسي چارواکو تر دې دمه د دغې غونډې د نیټې په هکله څه ندي ویلي. دا هماغه غونډه ده چې څو میاشتې وړاندې، مسکو د افغان چارواکو په غوښتنه وځنډوله. ټاکل شوې وه چې پدې غونډه کې د طالبانو د استازو په ګډون د پاکستان، ایران، روسیې او افغانستان چارواکي ګډون وکړي. روسيي چارواکو ویلي و چې امریکا ته یې هم پدغې غونډې کې د ګډون بلنه ورکړې وه، خو هغوی رد کړې ده. اوس د افغانستان د باندنیو چارو د وزارت ویاند صبغت الله احمدي امریکا غږ وویل چې افغان حکومت لا هم د مسکو د غونډې پر څرنګوالي، نیټې او نورو جزئیاتو له روسیي چارواکو سره کومې موافقې ته نه دی رسېدلی. ښاغلي احمدي وویل "لا هم دا د بحث وړ موضوع ده. موږ کوم مشخص تاریخ نه دی ورکړی. مسئله دا ده چې لا د جزیاتو په اړه او د زمان په اړه مو توافق نه دی کړی، موږ اول باید په دغو مسایلو توافق وکړو او بیا به په نورو مسایلو بحث وشي." ښاغلي احمدي وویل چې د مسکو په غونډه کې د افغان حکومت د ګډون او نه ګډون مسئله د امریکایي چارواکو د نه ګډون پورې اړه نلري. هغه وویل چي افغانستان خپلې پرېکړې په خپله کوي. خو، د بهرنیو چارو وزارت دا ټېنګار وکړ چې د نړۍ په هره برخه کې چې د افغان حکومت له مشرۍ او ګډون پرته پر افغانستان غونډې کیږي، نتیجه نه ورکوي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.